Ernest Bloch
Store norske leksikon,Kunst og estetikk,Musikk,Klassisk musikk,Den klassiske musikkens historie,Klassisk musikk 1900–1950,Internasjonale klassiske komponister og verker 1900–1950
Ernest Bloch var en sveitsisk-amerikansk komponist og dirigent, som i ettertid er særlig kjent for sine verker med røtter i jødisk kultur og musikk. Tre jødiske dikt for orkester (1913), Schelomo for cello og orkester (1915–1916) og Fra jødisk liv for cello og piano (1924) er eksempler på dette. Blochs tidlige verker, som for eksempel hans symfoni nr. 1 i ciss-moll (1910), bærer preg av et tonespråk forankret i romantikken. Etter hvert kommer det inn både impresjonistiske og neoklassisistiske trekk, også en langt større dristighet når det gjelder rytme og harmonikk. Det sistnevnte kommer tydelig fram i blant annet hans to sonater for fiolin og piano (1920 og 1924). I sin første pianokvintett (1921–1923) benytter han også kvarttoner i to av satsene.
Bloch dro på turne til USA som dirigent i 1916. Han fikk etter hvert flere oppdrag, og ble amerikansk statsborger i 1924. I Amerika, an Epic Rhapsody (1926) for orkester m/avsluttende kor, beskrives utviklingen av USA, fra urfolkenes liv, via europeisk immigrasjon, til samtid og framtid. Som kompositoriske virkemidler benytter han sitater fra blant annet engelske shanties , amerikanske borgerkrigssanger og spirituals. I tillegg inkorporerer han fabrikklyder og bilhorn.Bloch skrev en opera, Macbeth (1904–1909), orkesterverker, vokalverker, kammermusikk og solostykker. Samtidig med sin utstrakte komposisjons- og dirigentvirksomhet i USA underviste han ved en rekke utdanningsinstitusjoner. Han vant også flere priser for sine verker.Bloch døde i 1959. Etter stor innsats fra komponistens barn ble Ernest Bloch Society etablert i USA i 1967. I 2008 ble International Ernest Bloch Society etablert i London. Les mer i Store norske leksikon Musikk i Sveits Musikk i USA Litteratur Simmons, Walter: Voices in the Wilderness: Six American Neo-Romantic Composers